देश में अब तक कोविड टीकों की 1.90 करोड़ खुराकें दी गयीं: स्वास्थ्य मंत्रालय
केंद्रीय स्वास्थ्य मंत्रालय ने कहा कि शुक्रवार शाम तक कोविड-19 टीकों की 10,34,672 खुराकें दिए जाने के साथ ही देश भर में अब तक 1.90 करोड़ से अधिक खुराकें दी जा चुकी हैं।
नयी दिल्ली। केंद्रीय स्वास्थ्य मंत्रालय ने कहा कि शुक्रवार शाम तक कोविड-19 टीकों की 10,34,672 खुराकें दिए जाने के साथ ही देश भर में अब तक 1.90 करोड़ से अधिक खुराकें दी जा चुकी हैं। भारत में 16 जनवरी को स्वास्थ्य कर्मियों को टीके लगाए जाने के साथ ही देशव्यापी टीकाकरण अभियान शुरू हुआ था। इसके अगले चरण के तहत दो फरवरी को कोरोना वायरस के खिलाफ जंग में अग्रिम मोर्चे पर तैनात कर्मियों को टीके लगाने की शुरुआत हुई थी।1 मार्च से शुरू हुए टीकाकरण के दूसरे चरण में 60 साल से अधिक आयु के लोगों तथा विभिन्न रोगों से पीड़ित 45 या उससे अधिक आयु के लोगों को टीके लगाने की शुरुआत हुई। मंत्रालय ने कहा कि टीकाकरण अभियान के 49वें दिन शुक्रवार को शाम सात बजे तक कोविड-19 टीकों की कुल 10,34,672 खुराकें दी गईं।अंतिम रिपोर्ट के अनुसार, इनमें से 8,25,537 लाभार्थियों को पहली खुराक दी गयी वहीं 2,09,135 लोगों को दूसरी खुराक दी गयी। इसके साथ ही मंत्रालय ने कहा कि अंतिम रिपोर्ट देर रात तक तैयार हो जाएगी। कुल 8,25,537 लाभार्थियों में 5,00,942 लोग 60 वर्ष से अधिक आयु के हैं जबकि 77,325 लोग 45 से 60 आयु वर्ग के हैं तथा अन्य बीमारी से पीड़ित हैं।